Diari Oficial de la Generalitat Valenciana


Sumari del DOGV 2990, del 13-05-1997 (1997/7069)

RESOLUCIÓ de 21 de març de 1997, de la Direcció General de Treball, per la qual es disposa el registre i publicació de l'Acord de Solució de Conflictes Laborals de la Comunitat Valenciana.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2990

Data del DOGV
:   13-05-1997

Secció del DOGV
:   CONVENIS I ACTES - CONVENIS COL·LECTIUS

Número del document
:   1997/7069


Data del document
:   21-04-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 21 de març de 1997, de la Direcció General de Treball, per la qual es disposa el registre i publicació de l'Acord de Solució de Conflictes Laborals de la Comunitat Valenciana.   
Vist el text de l'Acord de Solució de Conflictes Laborals de la Comunitat Valenciana de data 6 de març de 1997, subscrit per la Confederació Interprovincial d'Empresaris de la Regió Valenciana (CIERVAL), per la Confederació Empresarial de la Petita i Mitjana Empresa de la Comunitat Valenciana (CEPYMEV), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CC OO-PV), i vistos els articles 83.3 i 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i el que estableix l'article 2.c) del Reial Decret 1.040/1981, de 22 de maig, sobre Registre i Dipòsit dels Convenis Col·lectius de Treball, aquesta Direcció General de Treball, d'acord amb les competències que te transferides segons Reial Decret 4.105/1982, de 29 de desembre,  
ACORDA  
Primer  
Ordenar-ne la inscripció en el Registre de Convenis i Acords Col·lectius de Treball d'aquesta Direcció General, amb notificació a les parts signatàries i depòsit del text de l'acord presentat.  
Segon  
Disposar-ne la publicació en el Diari Oficial de la Generalitat Valenciana.  
València, 21 de març de 1997.- El director general de Treball: José Luis Colvée Millet.  
Acord de Solució de Conflictes Laborals de la Comunitat Valenciana  
REUNITS:  
D'una banda, el senyor José Luis Montes Tallón, amb document nacional d'identitat número 769.799 i amb domicili a efectes de notificació a València, plaça del Comte de Carlet, número 3, codi postal 46264, i el senyor Joaquín Crespo Chiva, amb document nacional d'identitat número 93.265.177 i amb domicili a efectes de notificació a València, plaça del Comte de Carlet, número 3, codi postal 46467.  
I d'altra, el senyor Rafael Recuenco Montero, amb DNI. número 30.320.600, amb domicili a efectes de notificació a València, carrer de l'Arquitecte Mora, 7-6.é, codi postal 46225, i el senyor Joan Sifre Martínez, amb document nacional d'identitat número 15.164.741, amb domicili a efectes de notificació a València, plaça de Nàpols i Sicília, 5, codi postal 46671.  
INTERVENEN:  
El senyor José Luis Montes Tallón, en la seua condició de president de la Confederació Interprovisional d'Empresaris de la Regió Valenciana.  
El senyor Joaquín Crespo Chiva, en la seua condició de president de la Confederació Empresarial de la Petita i Mitjana Empresa de la Comunitat Valenciana.   
I el senyor Rafael Recuenco Montero i el senyor Joan Sifre Martínez, en la seua condició de secretaris generals de la Unió General de Treballadors del País Valencià i de la Confederació Sindical de Comissions Obreres del País Valencià, respectivament.  
Les parts es reconeixen en virtut de la representació acreditada, la capacitat i la legitimació suficient per a la formalització d'aquest acord al qual se li atorga expressament la validesa, l'eficàcia, la natura i el tractament propis dels convenis col·lectius de conformitat amb allò disposat en l'article 83.3 de l'Estatut dels Treballadors.  
Fent ús de les atribucions dels seus respectius càrrecs, i posats de comú acord,  
EXPOSEN:   
Les centrals sindicals i les associacions empresarials més representatives de la Comunitat Valenciana, assumint la responsabilitat de la defensa i la representació dels treballadors i els empresaris, i amb la voluntat manifesta d'instrumentar acords per a la solució pacífica de conflictes laborals, subscrigueren el dia 19 de juliol de 1993 l'Acord per a la Solució Extrajudicial de Conflictes Col·lectius a la Comunitat Valenciana.  
En aquests més de tres anys de vigència de l'acord s'han produït importants esdeveniments i innovacions en el marc de les relacions laborals, d'innegable importància i que, òbviament, no van ser recollits en aquell. La modificació d'aquestes circumstàncies incideixen en la conveniència d'estendre els procediments extrajudicials a altres aspectes de les relacions entre treballadors i empresaris. En aquest sentit, es promulga l'any 1995 el Text Refós de l'Estatut dels Treballadors i de la Llei de Procediment Laboral i, posteriorment, se signa i publica l'any 1996, i a nivell nacional, l'ASEC.  
Tanmateix, en aquesta etapa, i després d'uns començaments certament difícils, es va arribar finalment a aconseguiments d'indubtable valor i que, per la seua importància per al desenvolupament i la consolidació d'un sistema de solució pacífica de conflictes laborals, mereixen destacar-se. En primer lloc, cal mencionar la constitució, per les organitzacions signants de l'acord, de la Fundació per a la Solució Extrajudicial de Conflictes Col·lectius, entitat dotada amb personalitat jurídica pròpia i aprovada per la Direcció General de Justícia de la Generalitat Valenciana en data 4 de març de 1996, destinada a gestionar l'entramat administratiu que comporta el bon desenvolupament dels procediments, amb la col·laboració de la Conselleria de Treball i Afers Socials de la Generalitat Valenciana.  
Conseqüentment, les organitzacions signatàries mostren la seua satisfacció per haver aconseguit establir conjuntament les bases d'un sistema de solució de controvèrsies laborals per a la Comunitat Valenciana, en l'exercici de la seua legítima autonomia col·lectiva i, conscients de la necessitat d'adequar l'inicial Acord de Solució Extrajudicial de Conflictes a la nova realitat jurídica-negocial i a uns criteris de major eficàcia, es congratulen per l'adopció unànime d'aquest nou acord amb el fi comú de potenciar, per damunt dels interessos particulars, els criteris de solució de conflictes entre els agents econòmics i socials, establint un marc més avançat de relacions per tal de garantir i propiciar la pau laboral, creant instàncies mediadores i arbitrals que promoguen i afavorisquen l'adopció d'acords, al capdavall, dotar-se del Tribunal Arbitratge Laboral de la Comunitat Valenciana, impossibilitant que les diferències existents en les relacions laborals cristal·litzen en conflictes de difícil o complexa solució, amb la certesa d'augmentar amb això la productivitat i la competitivitat i amb el ferm propòsit de millorar les condicions de vida i treball a la Comunitat Valenciana.  
ACORDEN:  
DISPOSICIONS DE CARÀCTER GENERAL  
Article 1. Objectiu  
Aquest acord té per objecte crear i desenvolupar un sistema de solució extrajudicial de conflictes laborals.  
Article 2. Naturalesa jurídica i eficàcia  
La naturalesa jurídica d'aquest pacte és la de l'acord interprofessional per a matèria concreta, dels previstos en l'article 83.3 de l'Estatut del Treballadors.  
En virtut d'allò pactat en aquest acord, serà obligatori acudir als procediments de solució de conflictes segons termes previstos en aquest.  
Sense prejudici de l'eficàcia directa de l'acord, les organitzacions signants es comprometen a difondre l'esmentat acord i a promoure la inclusió de clàusules d'expressa submissió als textos dels convenis col·lectius que es signen en l'àmbit d'aplicació d'aquest acord.  
Article 3. Parts negociadores  
Les parts signatàries d'aquest acord són, d'una banda, la Confederació Interprovincial d'Empresaris de la Regió Valenciana (CIERVAL) i la Confederació d'Empresaris de la Petita i Mitjana Empresa de la Comunitat Valenciana (CEPYMEV), i de l'altra, les organitzacions sindicals Comissions Obreres (CC OO) i la Unió General de Treballadors del País Valencià (UGT-PV), reconeixent-se totes aquestes legitimació suficient en virtut de la representació que posseeixen per a la signatura d'aquest acord segons allò disposat en els articles 83 i concordants de l'Estatut dels Treballadors.  
Article 4. Àmbit d'aplicació  
Aquest acord serà d'aplicació a la totalitat del territori de la Comunitat Valenciana i d'obligat compliment per a totes les organitzacions empresarials i sindicals, així com per a totes les entitats, empreses i treballadors de qualsevol sector d'activitat que no estiguen sotmesos a un conveni col·lectiu d'àmbit supracomunitari.  
Així mateix, també serà d'aplicació per a aquells conflictes que es produïsquen en empreses on resulte d'aplicació un conveni col·lectiu supracomunitari, quan afecten exclusivament a centres de treball situats al territori de la Comunitat Valenciana.  
Article 5. Vigència  
Aquest acord entrarà en vigor a l'endemà de la signatura, finalitzant la seua vigència el dia 31 de desembre de 1999, i es prorrogarà, des d'aquesta data, per successius períodes de tres anys en cas de no existir denúncia expressa per cap de les parts amb una antelació mínima de tres mesos.  
Denunciat el pacte, se'n prorrogarà la vigència per un termini màxim d'un any fins a la conclusió d'un nou acord.  
Article 6. Conflictes afectats  
1. Seran susceptibles de sotmetre's als procediments establits en aquest acord, i en cas de suscitar-se en els àmbits què es refereix l'article 2, els següents tipus de conflictes laborals:  
a) Els conflictes col·lectius d'interpretació i aplicació definits de conformitat amb allò establit en l'article 151 del Text Refós de la Llei de Procediment Laboral.  
b) Els conflictes ocasionats per discrepàncies sorgides durant la negociació d'un conveni col·lectiu o d'altre acord o pacte col·lectiu deguts a diferències que comporten el bloqueig de la negociació corresponent per un període, d'almenys, sis mesos a comptar de l'inici d'aquest.  
c) Els conflictes que donen lloc a la convocatòria d'una vaga o que susciten sobre la determinació dels serveis de seguretat i manteniment en cas de vaga.  
d) Els conflictes derivats de discrepàncies sorgides en el període de consultes exigit pels articles 40, 41, 47 i 51 del Text Refós de la Llei de l'Estatut dels Treballadors.  
2. S'exclouen d'aquest acord:  
- Els conflictes que es plantegen en relació amb el sistema públic de Seguretat Social.  
- Els conflictes on siga part l'estat, comunitats autònomes, entitats locals, i organismes autònoms dependents d'aquests a què es refereix l'article 69 del text refós de la Llei de Procediment Laboral.  
3. Aquest acord no inclou la solució de conflictes individuals. Malgrat això, les parts signants d'aquest valoraran, transcorregut un any de vigència d'aquest, la possibilitat d'incloure'ls.  
TÍTOL PRIMER  
Capítol primer  
Dels procediments  
Article 7. Procediments  
Els procediments que s'estableixen en aquest acord per a la solució dels conflictes són:  
- La conciliació-mediació.  
- L'arbitratge.  
Si per conveni col·lectiu, o acord sectorial s'ha establit un procediment de solució dels conflictes col·lectius, amb òrgans específics de mediació i arbitratge, aquest serà el d'aplicació, equivalent el seu compliment al dels procediments establits en aquest acord, sempre que es respecten en la tramitació els principis establits en l'article següent.  
Article 8. Principis rectors dels procediments  
Els procediments previstos en aquest Acord es regiran pels principis de gratuïtat, celeritat, igualtat processal, audiència de les parts, contradicció i imparcialitat, respectant-se, en tot cas, la legislació vigent i els principis constitucionals.  
Article 9. Intervenció prèvia de les comissions paritàries  
Els conflictes derivats de la interpretació de convenis col·lectius que hagen regulat comissions paritàries amb funcions de resolució de conflictes hauran de ser sotmesos a aquestes si així s'estableix a aquests convenis, amb caràcter previ a la promoció de qualsevol procediment de solució de conflictes previst en aquest acord.   
Es considerarà exhaurit el tràmit previ davant les comissions paritàries dels convenis col·lectius si aquestes no arriben a cap acord, o, en tot cas, pel transcurs de 20 dies naturals des de la sol·licitud de convocatòria inicial de la part o les parts legitimades, el que acreditarà mitjançant la còpia d'aquesta.  
Capítol segon  
De la gestió dels procediments  
Article 10. El Tribunal de Mediació i Arbitratge Laboral  
Les organitzacions signants acorden constituir el Tribunal de Mediació i Arbitratge Laboral (TMAL) per a la solució de conflictes col·lectius de la Comunitat Valenciana, amb la dotació humana, material i econòmica necessària per a desenvolupar els procediments de conciliació, mediació i arbitratge regulats en aquest acord i estarà format pel Tribunal de Mediació i pel Cos d'Àrbitres.  
Article 11. Composició del Tribunal de Mediació  
1. El Tribunal de Mediació estarà compost per les representacions de les organitzacions empresarials i sindicals signants. Tots els acords s'adoptaran per unanimitat dels membres.  
El Tribunal de Mediació podrà actuar, mitjançant les seccions provincials que, si és procedent, es creen. El Tribunal o, si escau, cada una de les seccions, estarà compost d'un nombre de membres no inferior a quatre ni superior a vuit, designats per les organitzacions sindicals i empresarials signants d'aquest acord. La meitat els designaran de manera igualitària per les organitzacions sindicals, i l'altra meitat per les organitzacions empresarials.  
La designació dels components de les seccions s'efectuarà, en la proporció avantdita, per cada organització, segons la llista de mediadors confeccionada per cada una d'aquestes. Les respectives llistes de mediadors es podran ampliar, reduir o modificar, en qualsevol moment, per decisió de l'organització corresponent.  
2. La presidència del Tribunal serà mantinguda per un dels seus membres, representant de l'organització a qui s'haja atribuït aquesta condició, en virtut de l'acord adoptat pel Comité Paritari d'Interpretació, Aplicació i Seguiment d'aquest acord, sobre la base d'un sistema d'alternança anual.  
Seran funcions del president:  
a) Donar l'ordre per a les convocatòries.  
b) Mantenir l'ordre de les reunions, concedint l'ús de la paraula a qui ho sol·licite.  
c) Dirigir el debat i proposar la corresponent deliberació, quan siga procedent, contrastant la unanimitat dels acords adoptats.  
3. La funció de secretari l'exercirà la persona aliena als membres del Tribunal que tinga reconeguda l'experiència en l'àmbit jurídic. Serà designat pel Comité Paritari d'Interpretació, Aplicació i Seguiment, per acord unànime de tots els seus membres.  
Seran funcions del secretari:  
a) Convocar, per ordre del president, els membres de les seccions i els àrbitres, així com, cada una de les parts en els procediments previstos en aquest acord.  
b) Assistir als actes de conciliació-mediació.  
c) Alçar l'acta de les sessions, fent-hi constar els acords adoptats.  
d) Lliurar certificats de les actes, quan ho sol·licite qualsevol de les parts.  
e) Elaborar la memòria anual.  
f) Qualsevol altra funció que li encomane el Tribunal.  
El secretari podrà delegar aquestes funcions, excepte la d'elaborar la memòria anual.  
Article 12. Cos d'àrbitres  
A l'efecte de portar a terme el procediment d'arbitratge es crea el cos d'àrbitres del Tribunal de Mediació i Arbitratge Laboral de la Comunitat Valenciana, compost per persones de reconeguda experiència en el camp de les relacions de treball. Seran designats unànimement pel Comité Paritari de Seguiment de l'Acord.  
Article 13. Funcions del tribunal  
El Tribunal tindrà assignades les següents funcions:  
a) Conciliació i Mediació de tots els conflictes laborals que li siguen sotmesos mitjançant el procediment establit en els articles 16 i següents d'aquest acord.  
b) Arbitratge, mitjançant el cos d'àrbitres a que es refereix l'article anterior, i d'acord amb allò establit en els articles 20 i següents.  
TÍTOL SEGON  
De la conciliació-mediació  
Article 14. Procediment de conciliació-mediació  
1) El procediment de conciliació-mediació serà obligatori quan ho sol·licite una de les parts legitimades.  
També serà preceptiva la conciliació-mediació com a requisit preprocessal per a la interposició d'una demanda de conflicte col·lectiu d'interpretació o aplicació dels definits en l'article 151 de la Llei de Procediment Laboral davant la jurisdicció social per qualsevol de les parts, excepte que s'haja tramés mitjançant un sistema de solució de conflictes establit en conveni col·lectiu segons allò disposat en l'article 7, últim paràgraf.  
La conciliació-mediació desenvolupada de conformitat amb aquest acord substitueix el tràmit de conciliació previst en l'article 151.1 de la Llei Procediment Laboral.  
En cas de vaga, la mediació serà perceptiva.  
2) La mediació la desenvoluparà el Tribunal o, si escau, la secció corresponent d'aquest, procurant els seus membres, de manera activa, resoldre el conflicte.  
El procediment de mediació no es trobarà subjecte a cap tramitació preestablida, llevat de la formalització de l'acord d'avinença que s'aconseguisca.  
Les dades i les informacions aportats es tractaran de manera confidencial.  
Article 15. Legitimació per a instar la mediació  
1. En els conflictes col·lectius d'interpretació i d'aplicació definits segons allò establit en l'article 151 de la Llei de Procediment Laboral i els conflictes que donen lloc a la convocatòria d'una vaga es trobaran legitimats tots els subjectes que, d'acord amb la legalitat, estiguen capacitats per a promoure una demanda de conflicte col·lectiu en via jurisdiccional o per a convocar una vaga.  
A aquests supòsits, el TMAL notificarà la sol·licitud de mediació a les restants organitzacions sindicals i empresarials afectades pel conflicte, a l'objecte de que puguen comparéixer i participar en el procediment.  
2. En els conflictes ocasionats per discrepàncies sorgides durant la negociació d'un conveni col·lectiu o d'altre acord o pacte col·lectiu, es trobaran legitimades les respectives representacions d'empresaris i treballadors que participen en la negociació. La decisió d'instar la mediació haurà de disposar de la majoria de la representació que la promoga.  
3. Quan el conflicte se suscite sobre la determinació dels serveis de seguretat i manteniment en cas de vaga, es trobaran legitimats el comité de vaga i l'empresari.  
4. En els conflictes derivats de discrepàncies sorgides en el període de consultes exigit pels articles 40, 41, 47 i 51 de l'Estatut dels Treballadors es trobaran legitimats l'empresari i la representació dels treballadors que participe en les consultes corresponents. La decisió d'instar la mediació haurà de disposar de la majoria de la representació que la promou.  
Article 16. Instància de la mediació  
1. La promoció de la mediació s'iniciarà amb la presentació d'un escrit dirigit al Tribunal de Mediació i Arbitratge Laboral.  
2. L'escrit d'iniciació haurà de contenir els següents punts:  
a) La identificació de l'empresari o dels subjectes col·lectius que posseeixen legitimació per acollir-se al procediment, en l'àmbit del conflicte, i si escau, l'acreditació de l'acord d'instar la mediació de la representació que la propose i la determinació, la identificació i el domicili de les parts afectades pel conflicte, així com, en els supòsits on resulte procedent, haurà d'incloure's també la identificació de la resta d'organitzacions empresarials i sindicals representatives en aquest àmbit.  
b) L'objecte del conflicte, amb especificació de la seua gènesi i del seu desenvolupament, de la pretensió i de les raons que la fonamenten.  
c) El col·lectiu de treballadors afectat pel conflicte i l'àmbit territorial d'aquest.  
d) Posat que es tracte d'un conflicte d'interpretació i d'aplicació d'un conveni col·lectiu: l'acreditació de la intervenció de la comissió paritària, o d'haver-se dirigit a aquesta sense cap efecte i el dictamen emés si escau, sempre que fou perceptiu segons allò disposat en aquest conveni.  
La mateixa exigència hi haurà en cas de conflictes d'interpretació i d'aplicació d'altre acord o pacte col·lectiu, si hi ha al seu si una comissió paritària.  
e) Domicili, data i signatura de l'empresari o del subjecte col·lectiu que inicia el procediment.  
Article 17. Tramitació  
1. Instada la mediació davant del Tribunal de Mediació I Arbitratge Laboral (d'ara endavant TMAL), s'exhaurirà el tràmit al termini de 10 dies.  
2. En cas de vaga, la mediació, que serà preceptiva, haurà de produir-se a sol·licitud dels convocants el mateix dia en que es registre la convocatòria a l'organisme competent. Aquests hauran de formular per escrit la seua sol·licitud, adjuntant la còpia de la convocatòria d'aquesta.  
El procediment de mediació tindrà una durada de 72 hores des de la sol·licitud, llevat que les parts, de comú acord, prorroguen l'esmentat termini.  
Quan es plantege la mediació en relació amb la concreció del serveis de seguretat i manteniment, aquesta s'iniciarà a sol·licitud de qualsevol de les parts si es planteja dins de les 24 hores següents a la comunicació formal de la vaga. Aquest procediment tindrà una durada de 72 hores.  
3. La compareixença a la corresponent instància mediadora és obligatòria per a ambdues parts, com a conseqüència del deure de negociar implícit a la natura d'aquesta mediació.  
4. L'activitat dels mediadors començarà immediatament després de la seua designació. El procediment es desenvoluparà segons els tràmits que l'òrgan de mediació considere apropiat, recaptant la informació que es considere necessària per a la seua funció, garantitzant, si escau, la confidencialitat de la informació.  
Durant la compareixença, el Tribunal intentarà l'avinença de les parts, moderant el debat i concedint a les parts les intervencions que considere oportunes. Podrà formular propostes per a la solució del conflicte, que hauran de tenir-se per no posades, en cas de no ser acceptades per les parts. Es garantitzarà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió.  
Article 18. Efectes de la iniciació del procediment  
La iniciació del procediment de mediació, impedirà l'exercici d'accions judicials o administratives dirigides a la solució de conflictes pel motiu o la causa objecte de la mediació, mentre dure aquesta.   
Article 19. Acabament de la mediació  
1. L'acord en mediació, de produir-se, es formalitzará per escrit, presentant-se, si escau, la còpia a l'autoritat laboral competent, als efectes oportuns.  
En els conflictes d'interpretació i d'aplicació definits segons l'article 151 de la Llei de Procediment Laboral i els ocasionats per les discrepàncies sorgides durant la negociació d'un conveni col·lectiu, els efectes de l'acta final on conste l'acord seran els propis d'un conveni col·lectiu d'eficàcia general, sempre que la suma dels que ho hagen acceptat siga suficient per a atribuir aquesta eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció dels que hagen acceptat l'acord en mediació.  
En els conflictes per discrepàncies produïdes en els períodes de consulta establits en els articles 40, 41, 47 i 51 de l'Estatut dels Treballadors, així com en els derivats de la determinació dels serveis de seguretat i manteniment en cas de vaga, els efectes de l'acta seran els mateixos que corresponguen a l'acord entre les parts sobre els assumptes esmentats. En cas de conflictes derivats de la convocatòria de vaga, l'acta d'acord determinarà, a més, la desconvocatòria d'aquella.  
2. En cas de no produir-se avinença, el secretari del Tribunal alçarà acta en aquest mateix moment, declarant l'absència d'acord. Seguidament oferirà a les parts la possibilitat de sotmetre el conflicte a arbitratge.  
3. Si els òrgans que intervenen en la mediació van ser els mateixos constituïts en l'àmbit d'un conveni col·lectiu, aquests donaran compte al TMAL de la solució tinguda, a l'efecte de registre.  
TÍTOL TERCER  
De l'arbitratge  
Article 20. Procediment d'arbitratge  
1. El procediment d'arbitratge requerirà la manifestació expressa de la voluntat de les parts de sotmetre's a l'esmentat procediment, i que s'haja tramés el procediment de conciliació-mediació regulat anteriorment, o l'equivalent segons allò previst en l'article 7 d'aquest acord.  
2. Una vegada finalitzat el tràmit de conciliació-mediació sense acord, el TMAL facilitarà a l'efecte la llista dels que componen el cos d'àrbitres del Tribunal.  
Article 21. Legitimació per a instar l'arbitratge  
Es troben legitimats per a instar el procediment arbitral, de mutu acord, segons el tipus de conflicte i l'àmbit afectat, els mateixos subjectes a que es refereix l'article 15 d'aquest acord.  
Article 22. Instància de l'arbitratge  
1. El secretari del Tribunal farà constar en l'acta, si s'escau, l'acord exprés de les parts de sotmetre's al tràmit d'arbitratge. El conveni arbitral podrà subscriure's en aquest mateix moment o amb posterioritat.  
2. El conveni arbitral haurà de contenir els següents punts:  
a) Determinació de les parts que ho subscriuen i domicili d'aquestes, així com la representativitat que tenen en l'àmbit del conflicte.  
b) Determinació de l'àrbitre, o àrbitres en nombre de tres, d'entre els que conformen la llista d'àrbitres del TMAL que es designen per a la resolució del conflicte.  
c) Condició d'arbitratge de dret o d'equitat sol·licitat.  
d) Les qüestions concretes objecte d'arbitratge i les pretensions de les parts.  
e) El termini per a dictar el laude arbitral.  
f) El compromís d'acceptació del laude arbitral.  
g) Data i signatura de les parts.  
3. En el supòsit que no s'arribe a un acord en la designació de l'àrbitre o àrbitres, aquests seran determinats mitjançant el sistema de sorteig.  
Article 23. Tramitació i efectes de l'arbitratge  
1. El procediment es desenvoluparà segons els tràmits que l'òrgan arbitral considere apropiats, requerint la compareixença de les parts, podent sol·licitar documentació complementària o recaptar l'auxili d'experts si ho estima necessari.  
Es garantitzarà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió. De les sessions que es produïsquen, el secretari del Tribunal n'alçarà acta certificada.  
2. La formalització del conveni arbitral impedirà la convocatòria de vagues, així com l'exercici d'accions judicials o administrativa o qualsevol altra dirigida a la solució del conflicte.  
Article 24. Laude arbitral  
1. Si les parts no hagueren acordat un termini per a l'emissió del laude, aquest haurà d'emetre's en el termini màxim de 10 dies hàbils des de la designació de l'àrbitre o els àrbitres. Excepcionalment, atenent la transcendència i la naturalesa del conflicte, l'òrgan arbitral podrà prorrogar l'esmentat termini, mitjançant la resolució motivada i, si escau, dictant el laude abans del transcurs de 25 dies hàbils.  
2. La resolució arbitral haurà de ser motivada i notificar-se a les parts immediatament.  
3. El laude arbitral serà vinculant i immediatament executiu.  
4. El laude arbitral serà objecte de dipòsit en el TMAL, i es remetrà a l'autoritat laboral per al depòsit, registre i publicació, quan resolga un conflicte dels anomenats en l'article 6.1, apartats a) i b) d'aquest acord, i els que donen lloc a la convocatòria d'una vaga, enumerats en la primera part de l'apartat c) de l'esmentat article.  
5. El laude arbitral es podrà impugnar pels casos i pels procediments legalment establits.  
Article 25. Efectes del laude arbitral  
1. La resolució arbitral exclou qualsevol altre procediment, de demanda de conflicte col·lectiu o vaga, sobre la mateixa matèria resolta i en funció de la seua eficàcia.  
2. L'eficàcia i la naturalesa jurídiques de les decisions arbitrals estan determinades en funció del tipus de conflicte que resolguen i del significat que tingueren la decisió o l'acord directes a qui substitueixen en cada supòsit.  
En els conflictes d'interpretació i d'aplicacó definits segons l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes del laude seran els propis d'un conveni col·lectiu d'eficàcia general, sempre que la suma dels que hagen subscrit el conveni arbitral siga suficient per a atribuir aquesta eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció dels que hagen subscrit el conveni arbitral.  
En els conflictes per discrepàncies produïdes en els períodes de consulta establits en els articles 40,41,47 i 51 de l'Estatut dels Treballadors, així com als derivats de la determinació dels serveis de seguretat i manteniment en cas de vaga, els efectes de l'Acta seran els mateixos que corresponen a l'acord entre les parts sobre els assumptes referits.  
3. El laude s'equiparà pel que fa a l'execució a les sentències fermes, segons allò disposat en la disposició addicional setena de la Llei de Procediment Laboral.  
TÍTOL QUART  
De la gestió de l'acord  
Article 26. Comité Paritari d'Interpretació, Aplicació i Seguiment  
1. Es constitueix un Comité Paritari format per vuit representants de cada una de les organitzacions sindicals signants i quatre representants de les organitzacions empresarials, tres de la CIERVAL i un de la CEPYMEV.   
2. Al Comité Paritari se li encomana la interpretació, l'aplicació i el desenvolupament d'aquest acord, a més de les funcions concretes atribuïdes expressament en aquest.  
3. Els acords del Comité Paritari s'adoptaran per unanimitat.   
DISPOSICIÓ ADDICIONAL  
Única  
Les organitzacions signants d'aquest acord es dirigiran al Govern de la Generalitat Valenciana, a l'efecte que, mitjançant el corresponent acord tripartit, s'acorden les mesures que possibiliten el finançament i l'execució de l'acord.  
DISPOSICIÓ FINAL  
Única  
L'efectiva aplicació dels procediments establits en aquest acord, es produirà en la data que determine el Comité d'Interpretació, d'Aplicació i de Seguiment, a partir de l'efectiva constitució del Tribunal de Mediació i Arbitratge de la Comunitat Valenciana.  
València, 6 de març de 1997   
José Luis Montes Tallón Joaquín Crespo Chiva  
CIERVAL CEPYMEV  
Rafael Recuenco Montero Joan Sifre Martínez  
UGT-PV CC OO-PV